
Mikrobiális üzemanyagcellák vizsgálata szervesanyag-tartalmú hulladékok energetikai hasznosítására

A jelen dolgozat a megújuló energiaforrások területén új alternatívát jelentő mikrobiális üzemanyagcellák összeállítását és azok magas szervesanyag-tartalmú szennyvíz (présvíz) energetikai hasznosítására irányuló vizsgálatát mutatja be.
A munka első része mezofil anaerob iszapból származó mikroba konzorciummal inokulált laboratóriumi méretű üzemanyagcellák előkészítési és tesztelési folyamatait kíséri végig, beleértve a Na-acetát szubsztráttal két periódusban elvégzett adaptálási lépéseket, valamint a kialakított anódfelületi biofilm stabilitását és a cellák présvíz szubsztrátra adott válaszreakcióját szimultán módon ellenőrző kísérleti tervet. A mért értékek alapján a technológiára jellemző fajlagos energetikai és szervesanyag-eltávolítási mutatók kiszámítása lehetővé tette az irodalmi adatokkal való mennyiségi-minőségi összevetést.
Az előkísérletek során kapott pozitív adatok nyomán folytatásként bemutatásra kerül a présvíz, mint önálló szubsztrát által működő üzemanyagcellák alkalmazástechnikai vizsgálata, valamint a cellákban alkalmazott Nafion kationcserélő membrán mikroszűrő membránnal való kiváltására tett kísérlet.
Az eredmények alapján megállapítható, hogy a módszer alkalmas volt a koncepció megvalósítására, szennyvíz alapon működő mikrobiális üzemanyagcellák létrehozására.



